《过孔武壮王有德墓》
清代·永珹

王本尼山后，支分辽水东。风云需际会，草泽见英雄。

皮岛才初展，吴桥计渐穷。天教投上国，时至树宏功。

缔造膺皇眷，招徕锡命隆。师仍提旧部，衔独授元戎。

袍解丰貂暖，筵张秘殿融。直将心腹待，应竭股肱忠。

兵特称天祐，恩尤出圣衷。鼓鼙劳乍效，银币赉何丰。

国号承基大，宗王拜爵同。威扬平壤外，声震塞垣中。

降将开山海，偏师佐邓冯。贼氛旋拉朽，明业已飘蓬。

定鼎邀殊赏，为屏冠上公。自兹频讨乱，所向辄横空。

捷屡驰吴楚，铭兼勒华嵩。定南封更晋，攘外奖宜崇。

疆圉偏多事，千城合鞠躬。蛮方琛未献，粤徼道宜通。

远统貔貅往，亲蒙矢石攻。桂林除跋扈，梧野起疲癃。

反侧行看尽，功名惜未终。潢池妖复炽，萑泽孽潜讧。

大帅成孤注，危城倚上穹。来援音杳杳，出战势匆匆。

冠裂肝俱碎，袍沾血尽红。肯将身落贼，争觉气如虹。

素帛全遗体，丹忱报亶聪。盟无惭带砺，军竟化沙虫。

马革酬专阃，牛眠敕考工。烈名标武壮，旷典荷帡幪。

我偶纡吟辔，人来说殡宫。由来能择主，浩叹缅英风。

作者简介：履端亲王永珹，高宗第四子。有《寄畅斋诗稿》。